ΑΠΟΦΑΣΗ ΤΗΣ ΕΠΙΤΡΟΠΗΣ

της 21ης Ιουνίου 1991

για τον καθορισμό των προσανατολισμών της Επιτροπής όσον αφορά τις ζώνες αλιείας, τα είδη, τα αλιευτικά εργαλεία και τις τεχνικές αλιείας για τις περιόδους πειραματικής αλιείας, την αναδιάρθρωση και ανανέωση του αλιευτικού στόλου και τη συνεργασία στο πλαίσιο των προσωρινών ενώσεων επιχειρήσεων

(91/327/EOK)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 4028/86 του Συμβουλίου της 18ης Δεκεμβρίου 1986 περί των κοινοτικών δράσεων ενθάρρυνσης της πειραματικής αλιείας, των ενεργειών αναδιάρθρωσης και ανανέωσης και των ενεργειών συνεργασίας στο πλαίσιο των προσωρινών ενώσεων επιχειρήσεων (1), και ιδίως το άρθρο 14 παράγραφος 2 στοιχείο ε) το άρθρο 17β παράγραφος 2 στοιχείο γ) και το άρθρο 19 παράγραφος 2 στοιχείο γ),

Εκτιμώντας:

ότι είναι σκόπιμο να διευκρινιστεί με ποιό τρόπο θα μπορέσει να συμβάλλει η διαρθρωτική πολιτική της αλιείας στη συνοχή της κοινής πολιτικής της αλιείας, προσθέτοντας ένα μέρος της αλιευτικής ικανότητας του κοινοτικού στόλου στους νεοτεριστικούς πόρους και ζώνες αλιείας, με στόχο τη μείωση της αλιευτικής προσπάθειας όσον αφορά τα παραδοσιακά είδη και περιοχές 7

ότι οι περίοδοι πειραματικής αλιείας έχουν ως στόχο την εκτίμηση της αποδοτικότητας μιας τακτικής και διαρκούς εκμετάλλευσης των αλιευτικών πόρων με τεχνικές ή αλιευτικά εργαλεία, είτε σε περιοχές, είτε για είδη που είναι καινούρια για την Κοινότητα, και να αποκτήσει ο καινοτόμος χαρακτήρας αυτών των περιόδων πειραματικής αλιείας μεγαλύτερη σημασία 7

ότι οι ενέργειες αναδιάρθρωσης και ανανέωσης πρέπει να είναι κυρίως η λογική συνέπεια των παλαιότερων περιόδων πειραματικής αλιείας οι οποίες συμβάλλουν στη δημιουργία μιας τακτικής εκμετάλλευσης των αλιευτικών πόρων 7

ότι τα κριτήρια συνεργασίας των προσωρινών ενώσεων επιχειρήσεων αποσκοπούν στην ανάπτυξη συλλογικών πρωτοβουλιών του τομέα της αλιείας, με την προοπτική του εφοδιασμού της κοινοτικής αγοράς, κατά προτεραιότητα 7

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Δομών της Αλιείας,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Οι προσανατολισμοί της Επιτροπής, όσον αφορά τις δράσεις ενθάρρυνσης της πειραματικής αλιείας, τις ενέργειες αναδιάρθρωσης και ανανέωσης και τις ενέργειες συνεργασίας στο πλαίσιο των προσωρινών ενώσεων επιχειρήσεων, καθορίζονται όπως προβλέπεται στο παράρτημα της παρούσας απόφασης. Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 21 Ιουνίου 1991.

Για την Επιτροπή

Manuel MARΝN

Αντιπρόεδρος

(1) ΕΕ αριθ. L 376 της 31. 12. 1986, σ. 7.

ΠΑΡΑΡΤΗΜΑ

Α. Περίοδοι πειραματικής αλιείας

Οι περίοδοι πειραματικής αλιείας πρέπει να καταλήγουν στη συλλογή ποσοτικών στατιστικών στοιχείων όσον αφορά τα αλιεύματα όπου τα στοιχεία αυτά λείπουν, είτε γιατί οι εν λόγω περιοχές δεν είναι γνωστές από τους κοινοτικούς στόλους, είτε γιατί τα είδη-στόχοι δεν αποτελούσαν στόχο κατά το παρελθόν, είτε τέλος, γιατί ο τρόπος αλιείας δεν είναι πράγματι καινοτόμος, τουλάχιστον για τα εν λόγω είδη και τομείς. Ο επιδιωκόμενος στόχος είναι να συγκεντρωθούν τα απαραίτητα στοιχεία για την εκτίμηση της δυνητικής αποδοτικότητας των κοινοτικών στόλων όσον αφορά τα νέα αλιεύματα. Για κάθε σχεδιαζόμενη αναζήτηση αλιευμάτων σε μια ορισμένη περιοχή, ή για ένα ορισμένο είδος-στόχο ή μια ομάδα ειδών-στόχων και όπου χρησιμοποιείται μια αλιευτική τεχνική, ο πειραματικός χαρακτήρας ευσταθεί μόνο για ένα πολύ περιορισμένο αριθμό περιόδων αλιείας.

Από γεωγραφική άποψη, θα δοθεί προτεραιότητα στα διεθνή ύδατα, στα βαθιά ρήγματα ηπειρωτικής γης, σε περιφέρειες όπου οι ΖΕΕ δεν έχουν αποτελέσει έως σήμερα ακόμη αντικείμενο συστηματικής εκμετάλλευσης.

Οι τεχνικές αλιείας που θα ενθαρρυνθούν είναι κυρίως εκείνες που εγγυώνται υψηλή επιλεκτική δυνατότητα. Με βάση την επιλεκτικότητα είναι δυνατόν να γίνει αποδεκτή αίτηση, ακόμη κι αν στο πλαίσιο των εν λόγω ειδών και τομέων δεν φαίνεται να είναι καινοτόμος, εφόσον δείχνει αποφασιστική πρόοδο για τη βελτίωση των τρόπων καταπολέμησης των απορρίψεων ιχθύων.

Β. Ενέργειες αναδιάρθρωσης και ανανέωσης

Η Επιτροπή θεωρεί ότι αυτού του είδους οι ενέργειες πρέπει να προσανατολίζονται προς τις ζώνες αλιείας και τα είδη όπου πραγματοποιήθηκαν κατά το παρελθόν περίοδοι πειραματικής αλιείας, προϋποθέτοντας ένα οικονομικό δυναμικό μεγάλου ενδιαφέροντος για τον κοινοτικό στόλο, κύριος στόχος του οποίου είναι να επιδιωχθεί η σε βάθος γνώση των πόρων ή/και να ενθαρρυνθεί η σημαντική ανάπτυξη μιας αγοράς γι' αυτούς, έτσι ώστε να παγιωθεί μια διαρκής και μόνιμη εκμετάλλευση των αλιευτικών αυτών πόρων.

Λαμβάνοντας υπόψη την αρχή αυτή, οι καταλληλότερες ζώνες αλιείας και είδη γι' αυτές τις ενέργειες αναδιάρθρωσης και ανανέωσης είναι εκείνες που αναφέρονται στις περιόδους πειραματικής αλιείας που πραγματοποιήθηκαν στη διάρκεια των προηγούμενων χρόνων.

Οι τεχνικές και τα αλιευτικά εργαλεία που θα χρησιμοποιηθούν κατά τη διεξαγωγή αυτών των ενεργειών θα είναι εκείνα τα οποία θα επιτρέψει η τρίτη χώρα τα ύδατα της οποίας υπάγονται στην κυριαρχία ή τη νομοθεσία της.

Γ. Προσωρινές ενώσεις επιχειρήσεων

Η Επιτροπή κρίνει ότι οι ενέργειες συνεργασίας που αναφέρονται στο πλαίσιο των προσωρινών ενώσεων επιχειρήσεων, πρέπει να απευθύνονται στις τρίτες χώρες, τα ύδατα των οποίων περιέχουν είδη που παρουσιάζουν ενδιαφέρον για την κοινοτική αγορά.

Τα καταλληλότερα είδη είναι εκείνα που παρουσιάζουν ενδιαφέρον για την κοινοτική αγορά όπως για παράδειγμα ο γάδος, τα κεφαλόποδα, ο μερλούκιος και τα οστρακοειδή.

Οι τεχνικές και τα αλιευτικά εργαλεία που θα χρησιμοποιηθούν κατά τη διεξαγωγή αυτών των ενεργειών είναι εκείνα τα οποία θα επιτρέψει η τρίτη χώρα τα ύδατα της οποίας υπάγονται στην κυριαρχία ή τη νομοθεσία της.